
Til de modige sjelene som brenner broene mellom seg selv

og egne demoner. Og til dem som fortsatt prøver å tenne flammen – vi venter på dere.

Og til Deanna, Becca og Night,

som hjalp meg å bevare forstanden slik at denne

boken kunne bli til.

Takk for at dere alltid tar telefonen når jeg ringer.


VEILEDNING OM INNHOLD

 

Denne boken har eksplisitt seksuelt innhold, blod, død, noe gørr, referanser til narkotika, omfattende alkoholbruk, selvskading og drinker tilsatt magisk afrodisiakum. Du finner en grundig liste over innholdet på forfatterens nettside.

«Jeg går ute med lykter og leter etter meg selv.»

– Emily Dickinson


PROLOG
MØRKE

Helvete besto av virvlende mørke og hemmeligheter, akkurat som mannen foran henne.

«Jeg avskyr deg», spyttet hun ut. De svarte rankene med magi slynget seg fra hendene hans, la seg rundt håndleddene og halsen hennes og dyttet henne inn i veggen på labyrinten. Den sensuelle energien, som alltid summet over huden når han var i nærheten, fikk henne til å bite tennene sammen. Hun motsto blusset av tiltrekning, som sakte fikk blodet til å bruse. Forrige gang skyggene hans viklet seg rundt henne på denne måten, var det langt færre klær mellom dem.

Han fulgte etter skyggene sine og beveget seg fremover til brystet hans presset mot hennes.

«Kjærlighet. Avsky. Samme lidenskap, forskjellige navn», sa han lett. «Og grensen mellom dem kan vel viskes ut både lett og raskt, tror du ikke?»

«Nei», freste hun. «Det kommer aldri til å være noen tvil om at jeg hater deg.»

Han lente seg langsomt ned til leppene var like ved øret hennes, og sa: «Bevis det.»


 

Begynnelsen


1
FORVARSLER

Genevieve Grimm fikk sitt første forvarsel i hjertet av Roma.

Først hadde det bare dukket opp én kråke. Den skrek i bakgrunnen mens hun gikk til konditoriet hvor hun likte å spise frokost. Hun kom til å savne frukttertene deres når hun etter hvert skulle reise fra Roma for å dykke videre inn i det ukjente som ventet.

Den siste uken hadde hun pakket kofferten hver morgen, for deretter å pakke den om igjen. Hun var redd hun skulle velge feil kjoler eller glemme favorittparfymen eller noen av de andre tingene hun tenkte ville gi best mulig førsteinntrykk. Om ettermiddagen utforsket hun byen. Hun prøvde å besøke alle de viktigste severdighetene i løpet av noen få dager, for hun ville ikke at søsteren, Ophelia, skulle fatte mistanke om at hun hadde veket fra den avtalte reiseruten.

Det var i alle fall det hun sa til seg selv.

Egentlig halte hun bare ut tiden. Hun tenkte at det kanskje var feil å sette sin lit til en fremmed som ikke engang visste at hun fantes. Kanskje hun burde ha ventet på et tydeligere tegn før hun endret på planene søsteren hadde lagt for henne.

Det var under frokosten på konditoriet for noen dager siden at hun første gang la merke til kråkenes merkelige oppførsel. Et av de små beistene tittet ned på henne fra et blomstrende, rosa oleandertre mens hun nippet til en kopp varm sjokolade utenfor konditoriet og bladde i en bok. Det var en magibok fra samlingen til Ophelia, som Genevieve hadde sneket med seg i kofferten. Hun tittet tilbake på fuglen, og den hadde hatt noe litt for listig i blikket. Noe unaturlig. Men det slo henne ikke at det kunne være noe overnaturlig ved det.

Hun hadde heller ingen anelse om at de fjærkledde beistene kom til å utvikle seg til regelrette forvarsler.

Dagen etter fikk den første kråken imidlertid selskap av en annen. De skrek til hverandre da hun gikk til loppemarkedet Porta Portese, og fortsatte da hun gikk tilbake til huset Ophelia hadde booket til henne for hele oppholdet. Den tredje kvelden ble de to til tre, og de banket nebbene mot soveromsvinduet langt ut i de små timer.

Men selv om det var tydelig at det var noe som ikke stemte med fuglene, ville Genevieve fremdeles ikke innse hvorfor de forfulgte henne. Det var først etter turen til Colosseum, der hun burde ha vært et anonymt ansikt i et hav av like anonyme turister, at kråkene ble umulig å overse.

Hun kledde seg så kjedelig hun kunne, i håp om at det kunne bidra til å dempe uønsket oppmerksomhet fra fuglene. Kjolen var i lyserosa chiffon med nydelige rynker nederst på skjørtet og på ermene, og de løse, gyllenbrune krøllene var satt opp i en enkel, høy knute. Hun tok ikke på seg hansker eller noen form for smykker, for i likhet med henne selv var kråkene litt for glade i blanke ting.

Innsatsen ble belønnet da turen til det eldgamle amfiteateret var ganske begivenhetsløs. Spaserturen gikk i jevnt tempo bort fra huset uten at hun fikk øye på en eneste en av de fjærkledde uhyrene. Det var heller ingen som plaget henne da hun fulgte en guide rundt på den storslåtte severdigheten.

Etter hvert gikk solen endelig ned bak horisonten og forvandlet alt fra varmt gull til kaldt sølv. Turgruppen gikk ut igjen, og først da dukket kråkeflokkens skrik opp. Nå satt det kråker på hvert eneste tak og hver eneste gatelykt. Hun ville aldri glemme synet av de hundre gjennomborende blikkene som rettet seg mot henne midt i den travle folkemengden, og heller ikke følelsen av brann i lungene da fuglene jaget henne gjennom Romas brosteinsbelagte gater i et vanvidd av skrik og flaksende vinger.

Kråkene skadet henne ikke. De etterlot ikke en eneste skramme på huden, men de stupte ubehagelig lavt ned og fikk folkemengden rundt til å hyle av skrekk. De rørte heller ikke et hårstrå på hodet hennes, men bød bare på den uunngåelige følelsen av å bli jaget.

Hun hadde håpet på et tegn, og det fikk hun sannelig.

«Jeg drar!» ropte hun til fuglene. «Jeg trenger bare litt mer tid!»

Da kom de faktisk litt for nær. Vingene streifet håret, ryggen og skjørtet mens de dyttet henne stadig fortere mot huset.

Hun spurtet opp mot inngangsdøren, og fingrene famlet etter den forgylte nøkkelen i lommen. Fuglene fulgte etter, stupte gjennom luften og landet én etter én på vinduskarmen og balkongen ovenfor. Hun dyttet nøkkelen inn i låsen og lyttet etter klikket før hun presset seg inn døren og snudde seg mot trappen.

Jeg bare måtte be om et tegn, bebreidet hun seg selv. Nå kan jeg ikke utsette det lenger.

Hun slo opp dobbeltdørene til hovedsoverommet og lempet en av koffertene opp på sengen. Den febrilske hakkingen som gjallet mot vinduene på den andre siden av rommet, fikk henne til å krympe seg. Klørne krafset på glasset og sendte nervepirrende skrapelyder gjennom luften mens beksvarte fjær flakset over rutene.

Hun kastet kjoler, skjørt og undertøy på sengen og mumlet: «Den er her et sted.»

Hakkingen stilnet da hun endelig nådde bunnen av kofferten og fant det hun lette etter.

Det var en svart konvolutt preget med en intrikat filigrandesign, hvor det virvlende mønsteret var foliert i glitrende sølv. Konvolutten hadde et matchende vokssegl med bilde av en tornete gren prydet med ville roser og bær med bokstaven S innfelt i midten. Inne i konvolutten lå et stykke fløyelsaktig pergament. Det var mer luksuriøst enn noe papir hun noensinne hadde kjent på. Ordene som var skrevet elegant ned på pergamentet, var i fyldig safirblått blekk.

Genevieve trakk brevet ut av konvolutten, som allerede var revet opp, og brettet det ut. En tung følelse la seg over skuldrene. Blodet begynte å bruse da hun leste brevet enda en gang.

Fra skrivebordet til Enchantra-godset

Kjæreste Tessie

Beklager så veldig at det har tatt meg så lang tid å svare deg. Mine familieanliggender er blitt stadig mer komplisert gjennom årene, og jeg er redd tiden løp fra meg. Jeg skal ikke kjede deg for mye med detaljene.

Jeg vet at det er mye vi må diskutere, også andre ting enn det du tar opp i brevene dine. Derfor vil jeg insistere på at vi gjør det ansikt til ansikt.

La meg få uttrykke hvor inderlig lei meg jeg er for at alt ble som det ble, og at jeg ikke har tatt kontakt før nå, men jeg vil svært gjerne få rette opp feilgrepene mine.

Vedlagt ligger et lite bidrag til reiseutgiftene dine. Vær så snill å ikke se på det som veldedighet. Jeg vet hvordan du er. Tenk heller på det som at jeg har mer enn både jeg og etterkommerne mine har bruk for. Det er det minste jeg kan tilby for at vi skal kunne gjenoppta bekjentskapet vårt. Jeg vet at det snart er vårjevndøgn, men jeg må insistere på at du kommer før vårjevndøgnsaften, da jeg kommer til å ha et kort avbrekk fra mine plikter overfor Knox. Jeg forlanger faktisk at du kommer på besøk. Dessuten er demonbærene på sitt beste da.

Vi ses veldig snart.

Din gamle venn

Barrington Silver

Da hun åpnet brevet for første gang hjemme, hadde hun lagt merke til at blekket i noen av bokstavene fløt bitte litt utover, slik at deler av enkelte ord virket tykkere enn andre. En altfor kjent form kom til syne blant linjene.

En kråke.

«Jævla drittfugler», mumlet hun.

Forvarselet var åpenbart nå, og det samme var energien som strømmet ut fra pergamentet. I løpet av de siste månedene hadde hun lært seg å kjenne igjen den svake vibreringen av varme. Magi.

Jeg vet at det snart er vårjevndøgn, men jeg må insistere på at du kommer før vårjevndøgnsaften.

Genevieve hadde hele tiden tenkt at hun skulle reise fra Roma i god tid før vårjevndøgn, men både fordi hun var nervøs, og på grunn av alle severdighetene i byen …

Bedre sent enn aldri, ikke sant?

Hun dyttet invitasjonen inn mellom sidene i dagboken igjen og lukket koffertene. Tiden var inne.

Bak henne ble bråket fra kråkene stadig sterkere, og nebbene traff glassrutene så hardt at hun ikke kunne fatte at de fortsatt var like hele. Skrikene tordnet, og de febrilske vingeslagene fortsatte å slå i takt med hjertet hennes.

«Jeg drar», sa hun surt og lempet bagasjen ned fra sengen. Koffertene var så tunge at hun nesten ikke klarte å løfte dem.

Da hun endelig snudde seg og var klar til å gå, var fuglene borte.


 

Vårjevndøgnsaften


2
INVITASJONEN

Ettermiddagslyset skinte inn gjennom vinduet og svøpte sovevognen på første klasse i et fortryllende gyllent skjær. Det toskanske landskapet utenfor var sannsynligvis noe av det vakreste Genevieve noen gang kom til å oppleve, men hun orket nesten ikke å se på det mens de hastet forbi. Nervene var i helspenn, og toget dundret mot reisemålet.

De siste lunsjtrallene rullet nedover gangen utenfor kupeen. Lyden av glass og tallerkener som klirret mot hverandre, forsvant sakte idet de passerte. Hun trommet foten mot gulvet i en jevn og utålmodig rytme og ventet på at toget skulle ankomme neste stasjon.

Reisen gjennom det italienske landskapet hadde vært ubehagelig, utmattende og ikke minst langtekkelig. Først prøvde hun å lese bøkene i kofferten på nytt, men gikk fort lei da hun raskt fikk bekreftet at svermen av kråker som fulgte etter henne, sannsynligvis skyldtes en type magi kjent som en forbannelse.

Hun lot den høyre hånden gli over til den venstre for å fikle med en ring hun til stadighet glemte at hun ikke lenger gikk med. Hun slapp begge hendene ned i fanget med et frustrert sukk. For Genevieve var det et sant helvete å være fanget innenfor fire vegger uten en eneste interessant sjel å snakke med. Det hadde hun fått nok av under oppveksten på Grimm Manor.

Søsteren hadde fått opplæring i nekromantikkens kunst av moren deres, som nå var død, mens Genevieve hadde blitt overlatt til seg selv med kun kosedyr og dukker å snakke med. Ophelia var eldst og derfor den eneste av dem som arvet morens magi. Det tok Genevieve mange år å innse at morens fokus på Ophelia fikk henne til å føle seg som et enebarn. Ikke minst ga det henne et vedvarende behov for å være omgitt av folk – eller i noens seng.

Genevieve hadde vent seg til å skjule sin egen magi. Hun var livredd for at moren skulle oppdage de magiske kreftene og skjerme henne på samme måte som hun gjorde med Ophie. Hun sa til seg selv at hun ikke ville ha noe med Tessie Grimms merkelige verden å gjøre. Så døde moren for bare noen få måneder siden, og Ophelia overtok familiearven. Men i stedet for å følge morens tilnærming til magi, bestemte Ophelia seg for å omfavne tittelen som nekromantiker ved å bli en slags problemløser for alle paranormale vesener som dukket opp på Grimm Manor: hekser, spøkelser, vampyrer og djevler. Og Genevieve forsto at hun hadde betraktet verden med en trassig naivitet.

Erfaringen fra Phantasma, den helvetes konkurransen hun og Ophelia var med på høsten før, gjorde at hun fikk lyst til å lære så mye hun kunne om paranormale fenomener. Genevieve bekymret seg ikke nevneverdig om selve konkurransen da hun meldte seg på. Hun visste at den spesielle typen magi hun hadde arvet fra faren, ville gjøre det enkelt å unngå alle de fysiske grusomhetene og ildprøvene i Devil’s Manor. Samtidig var det frustrerende å tenke på at hun sannsynligvis ikke ville ha klart seg gjennom en eneste dag av konkurransen uten magi.

Genevieve hadde hatt mange muligheter til å fortelle Ophelia om sitt nye ønske om å lære mer. Men hver gang Genevieve prøvde, fikk hun seg ikke til å innrømme hvor tåpelig hun hadde vært som hadde flyktet fra både familien og seg selv i lang tid.

Hun var heller ikke klar til å innrømme den største grunnen til at hennes forakt for det paranormale var i ferd med å forsvinne. Det at hun ikke lenger prøvde å vinne kjærligheten til en mann som aldri hadde elsket henne …

En fløyte lød gjennom toget og rev henne ut av tankene for å varsle om at de snart nærmet seg neste stasjon: Firenze. Den nærmeste byen til det endelige reisemålet.

Speilbildet hennes i vinduet kviknet til.

Hun var så nær. Så nær ved å oppdage en annen familie som lignet hennes egen.

Hun stakk hånden ned i lommen og trakk frem et fotografi. Hun hadde funnet det på rommet til moren, gjemt blant andre minner fra livet Tessie Grimm levde før hun slo seg til ro i New Orleans. Et liv selv ikke Ophelia visste noe om.

Det sepiafargede bildet viste en mann stående ved siden av Tessie Grimm. Armen hans lå over skuldrene hennes på en måte som tydelig viste at de var trygge på hverandre. Men det Genevieve til stadighet festet seg ved, var at de begge bar matchende hjerteformede medaljonger.

Fra det øyeblikket hun fant fotografiet, hadde Genevieve stilt seg selv de samme spørsmålene igjen og igjen. Hun visste at morens medaljong var knyttet til familiens slektslinje, og at det hele tiden var meningen at den skulle gå i arv til Ophelia ved morens død. Men var mannen på bildet også en nekromantiker? Hadde han barn? Var noen av dem … som henne?

Etter hvert som årene gikk, ble hun stadig mer interessert. Til hun ikke lenger kunne motstå nysgjerrigheten.

Hun snudde fotografiet og leste navnene på baksiden. De var skrevet med morens elegante håndskrift.

Barrington Silver og Tessie Grimm.

Dampfløyten hørtes for andre gang, og Genevieve dyttet fotografiet dypt ned i lommen. Den rytmiske skramlingen fra toget mot skinnene avtok gradvis da de nærmet seg neste stasjon. Den myke summingen fra motoren stilnet langsomt, og hun reiste seg for å finne tingene sine.

Til tross for den tydelige beskjeden i invitasjonen om å besøke Enchantra før vårjevndøgnsaften, kunne hun ikke forestille seg at herr Silver ville avvise henne. For det første på grunn av intensiteten i brevet. Det var tydelige fordypninger på papiret der pennen nesten hadde trengt gjennom av kraften i pennestrøkene. Og for det andre: Hvis han nektet å snakke med henne etter å ha pint henne med kråkeforbannelsen, kunne hun bli fristet til å drepe ham.

Den siste tanken var kanskje ikke helt rettferdig. Invitasjonen var tross alt adressert til moren, og hun burde antagelig aldri ha åpnet den. I tillegg kjente hun på skyldfølelse etter å ha initiert brevvekslingen med herr Silver flere måneder før morens død – i håp om at det å gjenoppta kontakten kunne føre til nettopp en slik invitasjon. Hun sendte til sammen seks brev som hun signerte som Tessie Grimm. Da hun omsider fikk et brev tilbake, var moren borte …

Rask banking på døren til den lille kupeen rev henne ut av tankene.

«Frøken Grimm», hilste togverten høflig. Den tykke italienske aksenten var fylt av varme. Han hadde stort, mørkt hår og et ungdommelig ansikt. De hadde snakket sammen noen få ganger i løpet av reisen, og det var et hyggelig avbrekk i den uutholdelige ensomheten. «Ønsker du å ha med deg en liten matpakke?»

Genevieve ristet på hodet. Hun var altfor spent til å spise. «Nei takk, Luca. Men hvis du kan hjelpe meg med en av koffertene mine, setter jeg stor pris på det.»

Luca nikket kort. «Selvfølgelig, frøken Grimm.»

Han tok den største kofferten før han gikk ut i gangen igjen og ventet på at hun skulle følge etter. Uten å se tilbake på det lille, innestengte rommet, fulgte hun etter Luca nedover den smale gangen. Hun var lettet over at denne etappen endelig var over. Et ubehag spredte seg i hoften da den dunket borti kofferten og veggen mens de gikk, og knokene slo inn i trepanelet da hun justerte det smertefulle grepet. Hvis det var én ting som irriterte henne ved dette kontinentet så langt, var det at alt var for trangt og lite for de frodige formene hennes og plassen hun trengte.

Hun tittet seg over skulderen for å forsikre seg om at kysten var klar, slapp løs en smule magi og sendte den nedover venstrearmen til kofferten slik at den og hånden ble fullstendig borte.

Da hun og Luca endelig kom frem til fronten av toget, lot hun hånden og bagasjen vende tilbake til sin faste form før den lille gruppen av passasjerer og ansatte la merke til noe. Togdørene gled opp med et svakt sus og åpenbarte den travle stasjonen, som lå midt i en sjarmerende by. De fargerike klærne og blomsterduften i luften var tydelige tegn på vår, til tross for at himmelen plutselig skyet over. Den friske brisen var skarp mot huden. Denne årstiden var så annerledes her enn den var hjemme. Mer levende.

Hun lot Luca gå ut på den slitte perrongen foran dem, og ventet til han satte den andre kofferten på bakken før hun tok imot hånden hans så han kunne hjelpe henne ned. Han bukket lett, og hun hentet frem en sammenbrettet bunke med nye sedler fra det forgylte etuiet som hang fra beltekjedet rundt midjen, under kappen hennes.

Et varmt smil bredte seg over ansiktet hans da hun trykket driksen inn i håndflaten hans. «Det var en fornøyelse å møte deg, frøken Grimm. Jeg kommer til å savne ditt fargerike selskap.»

«Jeg er knust på dine vegne», sa hun oppriktig og bøyde seg for å løfte opp begge koffertene, klar til å legge toget langt bak seg. «Prøv å ikke bli altfor deprimert når jeg forsvinner ut av livet ditt.»

Han humret, og hun snudde seg og banet seg vei gjennom den spredte vrimmelen av reisende mot en rekke menn i plettfrie uniformer ved inngangen til stasjonen. Hun lot blikket gli over hver av dem med påtatt beundring og ventet litt for å se hvem som ville la seg lokke.

Den første som ga etter, var en middelaldrende mann med tykt skjegg og en knudrete stokk.

«Hai bisogno di un passaggio, bella ragazza?» spurte han.

«Beklager», sa Genevieve. «Jeg kan ikke så mye italiensk. Snakker du engelsk, kanskje?»

«Engelsk, nei», svarte han og ristet på hodet. Han løftet stokken og pekte på en annen kusk noen få vogner til venstre. «Morello.»

«Grazie», sa hun og skyndte seg mot den andre mannen.

Denne mannen var kjekk og så ut til å være kanskje ett eller to år eldre enn henne. Han hadde mørkt, bakoverkjemmet hår og nøttebrune øyne som fikk smilerynker når han gliste. Noe han i aller høyeste grad gjorde da hun nærmet seg.

«Er du Morello?» spurte hun og ga ham et smigrende smil.

«Det er jeg», svarte han. «Hva kan jeg hjelpe deg med?»

Hun slapp koffertene ved føttene hans. «Jeg skal til en adresse noen mil utenfor byen. Jeg har et kart med alle opplysningene.»

Hun dro frem det håndtegnede kartet hun også hadde funnet blant tingene til moren, og holdt det opp for ham. Han bet seg i leppen, og et øyeblikk lurte hun på om han kanskje ikke forsto den litt slepende måten hun snakket på. Men da blikket hans gled mot høyre, mot en far og sønn som klemte hverandre farvel, skjønte hun at han bare trengte litt tid til å vurdere forespørselen hennes.

Et skrik gjallet over dem.

Genevieve kikket opp mot himmelen og så irritert mot de tre kråkene som sirklet over dem.

Jeg prøver! hadde hun lyst til å skrike til dem.

Hun rev blikket løs fra skapningene i luften og kremtet for å få Morellos oppmerksomhet. Hun passet på at de neste ordene dryppet av den sukkersøte sørstatsdialekten som alltid så ut til å hypnotisere ofrene hun siktet seg inn på.

«Jeg lover å gi rikelig med driks», sa hun. «Det er antagelig litt lenger enn du er vant til å kjøre, men det ville bety fryktelig mye for meg om du kunne gjøre det.»

De nøttebrune øynene ble store da han så det bønnfallende uttrykket. Deretter ble de en liten anelse slørete, og da visste hun at hun var i ferd med å få viljen sin.

Med et ivrig nikk bøyde han seg ned for å løfte opp koffertene. Han kastet et blikk på hånden hennes. Han så åpenbart etter en ring og svarte: «Ikke noe problem, frøken …?»

«Grimm», skjøt hun inn.

«Frøken Grimm», kvitterte han. «Denne veien.»

*

Nesten tre timer senere rullet vognen omsider nedover den lange, svingete innkjørselen til eiendommen til Barrington Silver. Genevieve skjøv fløyelsgardinet på vognens vindu til side og kikket ut for å beundre det romantiske landskapet utenfor. Fuglene fløy fortsatt like foran dem som ledsagere gjennom en himmel som nå var mye klarere enn den hadde vært ved stasjonen.

De er i det minste stille nå, tenkte hun og lot blikket falle på horisonten igjen.

Vingården lå midt i det bølgende åslandskapet og bredte seg ut som et lerret med naturens ypperste kunst. Det sto rad på rad med oppbundne vinranker som var sirlig beskåret. Innimellom sto blomstrende trær som små og store fargeklatter mens gylne solstråler brøt gjennom løvverket. Vognen fortsatte nedover innkjørselen mot en massiv port. De snirklete detaljene i metallet var så intrikate at de nesten skjulte navnet i den sirlige utformingen.

Enchantra.

Vognen stoppet, og hun hørte Morello rope navnet hennes med forvirring i stemmen. Da vogndøren gikk opp et øyeblikk senere, så hun at han var bekymret.

«Frøken Grimm, jeg er redd veibeskrivelsen må ha vært feil.»

Hun hevet et øyebryn. «Hva mener du?»

Han vinket og rakte frem hånden for å hjelpe henne ut av vognen. Støvlene hans knaste mot grusen.

Et øyeblikk senere sto de foran den sølvfargede porten. Hun så på de tornete vinrankene som slynget seg rundt stålgitteret. Blikket festet seg ved noen underlige lilla bær som hang gjennom mellomrommene i porten og lå strødd utover bakken.

Hun dro invitasjonen opp av lommen enda en gang mens Morello fulgte nysgjerrig med. Og akkurat som hun hadde trodd, var vinrankene og bærene nøyaktig de samme som dem som var preget inn i voksseglet.

«Dette er rett sted», bekreftet hun for seg selv.

Morello så fra konvolutten til eiendommen på den andre siden av porten. «Men …»

Og han hadde rett. Det var et men.

Forbi porten og så langt øyet kunne se, lå det ingenting annet enn en vidstrakt, tom eng.

«Jeg kan kjøre deg tilbake til byen», forsikret Morello. «Uten ekstra kostnad.»

Genevieve fortsatte å stirre gjennom porten. Det var noe ved synet foran henne som fikk det til å murre litt i bakhodet …

«Frøken Grimm?» Morello virket litt utålmodig.

Et øyeblikk vurderte hun om dette var et tegn på at hun burde godta tilbudet og dra tilbake til stasjonen. Men da var det noe bortenfor porten som skimret. Som en luftspeiling.

Hun blunket, og med ett var det borte.

En serie med fiendtlige kråkeskrik lød ovenfra. Genevieve tittet opp mot himmelen, som var i ferd med å bli svart. Den bar på et løfte om regn, og nå sirklet de tre kråkene i en endeløs krets av forventning.

Hun hadde dratt helt hit og risikert altfor mye. Hun hadde drømt om dette altfor lenge til å snu.

Det finnes noe her for meg, tenkte hun. Det må det gjøre.

Genevieve rettet seg opp, snudde seg mot Morello og sa: «Nei, jeg drar ikke herfra. Takk for skyssen. Jeg håper virkelig du kommer deg trygt tilbake før uværet slår til.»

«Men jeg kan ikke bare la deg bli igjen her», insisterte Morello. «Hvis du trenger et sted å bo, kan jeg –»

«Du kan og skal la meg bli igjen.» Hun viftet avvisende med hånden. «Jeg klarer meg helt fint.»

«Det er ingenting her i mils omkrets», protesterte han. «Du kan umulig forvente at jeg skal etterlate en dame midt ute i ødemarken.»

Hun sukket. Hun hadde glemt hvor trollbundet noen menn ble av illusjonen hun skapte om søt uskyld, men hun hadde ikke tid til å avvise denne mannen på en skånsom måte. Han måtte dra.

Hun hentet frem det uhyggelige blikket moren og søsteren var kjent for, og gjorde sitt eget ansiktsuttrykk så iskaldt hun bare klarte. Genevieve hadde selvfølgelig ikke alle de nifse trekkene de hadde – nekromantikernes iskalde øyne og gustne hud – men hun fikk nøye seg med det hun hadde.

Hun hentet sakte frem en kjerne av magi som fikk kroppen til å blafre inn og ut av en usynlig, ikke-kroppslig tilstand og sa mykt: «Hvem sa at jeg var en dame?»

Morello bråstoppet og snublet bakover mens hun fortsatte å bruke magien. De nøttebrune øynene gikk fra sjokk til skrekk da sjarmen han mente å ha sett hos henne, smeltet bort.

Hun tok et skritt frem. «Hvis du ikke vil ende opp som en av de legendene man hvisker om … en mann som vandret av sted med en vakker fremmed langt ute i ingenmannsland og forsvant. En mann ingen har hørt noe fra siden … foreslår jeg at du drar. Nå.»

Morello svelget og rygget mot vognen. Imponerende nok løp han ikke.

«Det er vel grenser for hvor fryktinngytende man kan være når man er velsignet med et så yndig utseende», mumlet hun lavt for seg selv.

Ophelias iskalde blikk ble ofte beskrevet som urovekkende, i motsetning til Genevieves øyne, som hadde en varm og innbydende himmelblå farge. De var rammet inn av tykke vipper og et hjerteformet ansikt med sjarmerende fregner strødd over neseryggen og de rosa kinnene. For ikke å snakke om den formfulle figuren, som selv ikledd korsett gjorde de myke linjene i kurvene alt annet enn skarpe. Trekk beilerne hennes falt for, gang på gang.

Fregnene dine er nydelige.

Du har verdens vakreste øyne.

Du er så søt. Du kunne ikke gjort en flue fortred.

Hun kunne ha veddet en god slump penger på at Farrow Henry angret på at han sa den siste setningen. Han ville knapt ha kjent igjen kvinnen som nå hadde skremt Morello.

Og hun hadde virkelig skremt ham. Morello kavet seg opp i kuskesetet og dro til seg hestens tøyler for å komme seg unna så fort som mulig – uten drikkepengene hun hadde lovet ham. Etter hvert som lyden av vognen forsvant i det fjerne, ble den erstattet av en plutselig buldring fra himmelen. Hun tittet opp på mørke skyer som rullet inn, og sukket. Dette kom til å ødelegge antrekket.

Hun snudde seg tilbake mot porten og myste bortover igjen. Så grep hun om sølvgitteret og konsentrerte seg, til tross for de villfarne tornene som gravde seg inn i håndflatene.

Et slag. Og … aha.

Et skimmer av magi.

«Jeg vet at du er der», hvisket hun.

Det var som om ordene vekket noe, og den plutselige følelsen av å bli iakttatt fikk det til å krible nedover ryggraden. Hun så seg over skulderen, men det var ingenting bak henne bortsett fra den svingete oppkjørselen og alle radene med vinranker som svulmet av bær.

Kra, kra.

Genevieve skvatt til og så opp. En av de store kråkene landet på toppen av porten. Hun fulgte nøye med da den begynte å hakke på bærene som hang ned fra den kunstferdig utformede stålporten.

Dessuten er demonbærene på sitt beste da.

Ekkoet fra brevet som dukket opp i tankene hennes fikk Genevieve til å plukke et av de lyselilla bærene fra ranken, og hun holdt det opp foran ansiktet for å inspisere det. Det var ikke akkurat en drue, men heller ikke et blåbær. Til tross for det litt rare utseendet fikk hun vann i munnen.

Selvfølgelig får du det, kunne hun forestille seg at stemmen til Farrow sa. Du er jo tross alt en demon.

Genevieve bet tennene sammen.

Hun dro til Phantasma delvis for å komme unna ham, men de vage illusjonene av Farrow lurte i alle hjørnene fulle av spindelvev rundt om i herregårdens korridorer. Ansiktet hans viste seg for henne midt på natten når hun ikke fikk sove, og i marerittene når hun endelig sovnet. På en eller annen måte klarte han å følge etter henne uansett hvor hun gikk, også etter at hun unnslapp det hjemsøkte husets blødende vegger.

Hun så refleksjoner av ham i koppen med varm sjokolade på hver eneste kafé hun gikk på. I varmen fra hver eneste peis. I ansiktet på de få elskerne hun hadde hatt siden han knuste hjertet hennes i tusen biter. Noen dager hang smerten igjen på en måte som grumset til alt hun trodde hun visste om seg selv. Som om hun hele tiden hadde trodd at hun pustet inn ren luft, men plutselig skjønte at røyken bare hadde brukt litt tid på å kvele henne.

Da hun endelig reiste fra New Orleans, var det i håp om at de uønskede minnene kanskje ville bli igjen der. Men når tankene nå flimret av det svake minnet om havblå øyne som så på henne gjennom en vegg av oransje flammer, visste hun at ingen avstand kunne fjerne smerten av minnet om ham.

Ophelia var kanskje nekromantiker, men Genevieve forholdt seg til spøkelser, hun også. Den eneste forskjellen var at hennes fortsatt var i live.

Glem ham, befalte hun seg selv og la frukten på tungen. Hun nøt den søte saften som fylte munnen da hun knuste det iskalde bæret med tennene.

«Mm», nynnet hun fornøyd.

Hun plukket et bær til. Og et til.

Bærene var så nydelige at hun først ikke la merke til forandringene rundt seg. Da hun prøvde å fokusere blikket, falt det siste bæret hun hadde plukket, ut av den slappe hånden og ned på bakken. Og det magiske sløret hun hadde sett bølge seg i luften, løftet seg endelig bortenfor porten.

En intrikat hekklabyrint bredte seg ut foran henne med frodige, grønne vegger som var for høye til at hun kunne se hva som skjulte seg i midten. Men den ruvende labyrinten stengte ikke ute synet av den glitrende sølvvillaen bakenfor. To firkantede byggverk som lignet tårn sto som bokstøtter på hver sin side av fasaden, og stakk så høyt opp i den dystre himmelen at de nesten rørte skyene. Hele ytterveggen i stein var dekket av sølvperler og drapert i de samme tornete rankene som klatret over porten. Oppkjørselen rett innenfor den låste porten delte seg før den nådde hekklabyrinten og bøyde seg rundt til hver side av godset. Og alt sammen var dekket av et dryss med urørt, hvitt pudder.

Snø? Så rart …

Hun presset seg nærmere gitteret som om det ville gjøre synet skarpere, for å få bekreftet at isdrysset som dekket alt bortenfor portene, ikke var en hallusinasjon. Sølvgjerdet omsluttet hele eiendommen så langt øyet kunne se. Men med tanke på eiendommens enorme størrelse, og med øynene til en vanlig dødelig, kunne hun ikke si nøyaktig hvor langt bakover eiendommen faktisk strakte seg.

«Jeg får ganske enkelt gå inn og se», sa hun, men nølte litt før hun manet frem magien.

Hun lurte på om denne avgjørelsen kom til å bli like ugjenkallelig som noen av de andre hun hadde tatt. Da hun steg innenfor porten, skjønte hun at hva enn som befant seg der, kunne forandre henne – og hun hadde allerede forandret seg så mye det siste året. Hun var ikke lenger den naive jenta hun en gang hadde vært.

Likevel var alle disse forandringene nettopp det som nå hadde ført henne til Enchantra. Det var noe mer som ventet innenfor porten, nemlig svaret på et behov hun hadde hatt i svært lang tid. En historie hun håpet ville hjelpe henne å forstå hvorfor moren ikke var i stand til å gi henne det hun trengte. Et fellesskap, utenfor Grimm Manor, som kunne gi henne en følelse av å passe inn.

Kra, kra.

Genevieve rettet seg opp og sendte kråken et skarpt blikk. Så lot hun magiens varme spre seg gjennom årene og gjorde seg ikke-kroppslig lenge nok til å gli inn gjennom gitteret. Så snart hun var kommet gjennom porten og blitt kroppslig igjen, spaserte hun bortover resten av oppkjørselen og mot høyre for å unngå den velfriserte labyrinten foran seg.

Et øyeblikk senere følte hun igjen at hun ble iakttatt. Hun stoppet opp.

«Hallo?» ropte hun og myste inn i de tette buskene.

Hun gispet da hun hørte en kort raslelyd fra innsiden av hekken. En skyggeaktig skikkelse hoppet plutselig ut fra den grønne veggen. Genevieve utstøtte et overrasket hyl og snublet bakover. I farten tråkket hun på skjørtet, men klarte så vidt å ta seg for før hun deiset i bakken.

Da hun rettet seg opp, så hun rett inn i et par glødende, ravgule øyne. En svart rev.

Skapningen la hodet på skakke og så mistenkelig selvbevisst ut før den la seg ned med forlabbene pertentlig i kryss på bakken. Som om den ventet på at hun skulle fortelle hvorfor hun trengte seg på.

«Jeg ble invitert hit», insisterte Genevieve overfor reven, til tross for at det føltes helt latterlig. «Se her, jeg har en invitasjon –»

Det svarte dyret bykset frem og nappet papiret ut av hånden hennes, før det smatt tilbake inn i labyrinten.

«Du!» ropte hun og grep etter den lodne halespissen, men reven vred seg lett ut av grepet hennes og forsvant. «Tuller du med meg?»

Hun skiftet instinktivt til sin usynlige tilstand og kastet seg etter mot de grønne kvistene. På den andre siden av hekken befant hun seg i en av labyrintens mange svingete korridorer. Reven pilte av gårde til høyre for henne. Hun løftet opp skjørtet og løp etter.

Heldigvis sakket den lille krabaten farten etter hvert som den ledet henne dypere inn i labyrinten, i den tro at den var trygg. Uheldigvis for den var det ganske enkelt for en usynlig Genevieve å snike seg innpå bakfra.

Da hun ble kroppslig igjen, rykket hun reven opp etter nakkeskinnet. Den vred seg voldsomt i grepet hennes mens hun prøvde å lirke den svarte konvolutten ut av kjeften med den ledige hånden. Men reven låste bare kjeven enda mer.

Hun smattet misbilligende mot skapningen. «Slipp!»

Reven kom med en lav, klagende lyd, og de lure, gylne øynene stirret på henne på en måte som var altfor menneskelig.

«Ikke knurr til meg! Det er du som er plageånden her», irettesatte hun mens hun dro i invitasjonen. «Hvis du ikke slipper, blir jeg nødt til å –»

Før hun rakk å fullføre trusselen, fordampet reven og konvolutten i form av en tykk, svart røyk. Genevieve blunket vantro.

Hva i helvete var det som nettopp skjedde? undret hun. Hjertet hamret, og hun snudde seg sakte rundt på leting etter en forklaring.

Kraa.

Blikket skjøt opp mot himmelen.

«Husj!» ropte hun til kråken da den dukket litt for lavt i luften. Hun hadde fått nok. «Jeg er fremme nå! Du har gjort jobben din! Nå er det på tide at du stikker til helvete bort herfra og –»

Før hun fikk fullført setningen, falt fuglen i bakken med et livløst dunk. Hun stirret på den et anspent øyeblikk og la merke til den oppblåste magen.

Bærene …?

«Det lover ikke godt», mumlet hun mens synet sakte ble tåkete. Hun prøvde å ta et skritt tilbake for å komme seg ut av den forvirrende labyrinten, men alt rundt henne begynte å snurre, og føttene nektet å lystre.

Et øyeblikk senere gled verden bort.

*

Noe kaldt og vått dultet borti Genevieves ansikt idet skyggene trakk seg litt tilbake fra ytterkantene av bevisstheten. Raske, snufsende åndedrag blåste mot kinnet hennes før hun ble løftet opp fra bakken og holdt inntil noe hardt og varmt.

«Farrow?» mumlet hun og prøvde å tvinge opp øynene og komme seg løs fra grepet hun var i. Men hun var for svak til å kjempe imot, og hvem enn dette var, føltes vedkommende uansett kraftigere enn Farrow. Duften … skarp mynte kombinert med noe litt søtt … lignet ikke det minste på den tunge, søtlige parfymen Farrow pleide å bade seg i.

«Apuell abon, Umbra», mumlet en dyp, ukjent stemme.

Og på en eller annen måte visste hun nøyaktig hva stemmen sa. Flink jente, Umbra.

Genevieve oppfattet ikke resten av ordene da skyggene fylte hodet igjen og alle lydene fløt sammen. Hun prøvde å åpne øynene en siste gang for å se hvem det var, men klarte ikke å skimte annet enn et kort glimt av gull før mørket slukte henne fullstendig.

*

Marerittet var alltid det samme.

Han sto over henne med en tent fyrstikk mens hun desperat prøvde å forsvinne.

«Du er en demon. Jeg skulle ønske jeg aldri hadde møtt deg. Og nå skal du faen meg brenne.»

Da Genevieve endelig våknet, var det på utsiden av Enchantras porter ved siden av koffertene, men med en bitter smak i munnen og uten noe minne om hvordan hun hadde havnet der.

